
RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI

în intervalul 24.10.2026, ora 08.00 – 25.10.2026, ora 08.00
I.
SITUAŢIA HIDROMETEOROLOGICĂ

1. Situaţia şi prognoza hidro pe râurile interioare şi Dunăre din 25.10.2026, ora 07.00

RÂURI 
Debitele au fost în general în scădere, exceptând cursurile mijlocii și inferioare ale Someșului, Mureșului, Vedei, Argeșului, Ialomiței, Buzăului, Trotușului, Bârladului, Prutului și cursul inferior al Crișului Alb, unde au fost în creștere ca urmare a propagării.

Pe râurile din bazinele hidrografice Bega Veche, Bega, Timiș, Bârzava, Caraș, Nera, Cerna și Jiu debitele au fost relativ staționare.

Debitele se situează în general sub mediile multianuale lunare, cu valori cuprinse între 30–90% din acestea, mai mari (în jurul și peste mediile lunare) pe râurile din bazinele hidrografice: Prahova, Suceava, Moldova, Trotuș, Buzău și mai mici (sub 30 %) pe râurile din bazinele: Crasna, Barcău, Crișul Negru, Crișul Alb, Bârzava, Moravița, Caraș, Nera, Cerna, Jiu, Neajlov, Râmnicu Sărat, Bârlad, Jijia, pe cursul superior al Vedei, pe râurile din Dobrogea, pe unii afluenți din bazinul mijlociu și inferior al Oltului și pe cursul Prutului.

Nivelurile pe râuri la stațiile hidrometrice se situează sub COTELE DE ATENȚIE.

Debitele vor fi în general staționare, exceptând râurile din bazinele hidrografice: Vișeu, Iza, Tur, Someș, Siret, Prut, Ialomița, Argeș, Vedea, bazinele superioare ale Mureșului și Oltului și pe cele din Dobrogea, unde vor fi în scădere și cursul mijlociu al Oltului, unde vor fi în creștere prin propagare.

Sunt posibile ușoare creșteri izolate de niveluri și debite pe unele râuri mici din nord–vestul țării ca urmare a precipitațiilor prognozate și propagării.

Nivelurile pe râuri la stațiile hidrometrice se vor situa sub COTELE DE ATENȚIE.
DUNĂRE
Debitul la intrarea în ţară (secţiunea Baziaş) în intervalul 24-25.10.2026 a fost staționar, având valoarea de 1300 m3/s, sub media multianuală a lunii octombrie (3900 m3/s). 

În aval de Porţile de Fier debitele au fost staționare pe sectoarele Gruia–Calafat, Isaccea–Tulcea și la Turnu Măgurele, în scădere ușoară pe sectorul Bechet–Corabia și în creștere pe sectorul Zimnicea–Galați.

Debitul la intrarea în ţară (secţiunea Baziaş) va fi staționar (1300 m3/s).

În aval de Porțile de Fier debitele vor fi relativ staționare pe sectorul Gruia–Giurgiu și în creștere ușoară pe sectorul Oltenița–Tulcea.
A.B.A. Dobrogea Litoral informează că în urma scăderii nivelului, respectiv a debitului fluviului Dunărea pe sectorul Chiciu – Cernavodă – Hârșova, precum și tendința de scădere pentru următoarea perioadă, va începe aplicarea prevederilor Planului de restricții și folosire a apelor în perioadele deficitare pentru B.H. Dunăre.
Conform Planului de restricții pe sectorul Chiciu–Cernavodă–Hârșova (sector 6.2.) debitele caracteristice perioadei de vară sunt:

-debitul de atenție/avertizare: Qat = 859.536 mc/s;

-debitul necesar pentru satisfacerea cerințelor cantitative: QN = 716.28 mc/s;

-debitul necesar pentru îndeplinirea condițiilor de calitate: QNPCA = 324 mc/s;

În acest sens, va fi instituită faza de atenționare/avertizare la folosințele care se alimentează cu apă din Dunăre, pe sectorul Chiciu–Cernavodă–Hârșova, respectiv: 

-în scop potabil: S.C. R.A.J.A. S.A. Constanța – Sursa de apă potabilă Cernavodă;
-transport:  C.N. A.C.N. Agigea cu alimentare apă din Dunăre;
-industrie: S.C. Sârme și Cabluri S.A. Hârșova; 
-irigații: Ag. N.I.F. Filiala Îmbunătățiri Funciare Constanța; O.U.A.I. Ostrov-Babușa și O.U.A.I. Ostrov-Regie;
-piscicultură: SC Danubiu Elite Buc. –Am. pisc. Dunăreni.
2. Situaţia meteorologică în intervalul 24.10.2026, ora 10.00 –25.10.2026, ora 06.00 

În ţară, valorile termice diurne au crescut în cea mai mare parte a teritoriului față de intervalul precedent, astfel încât vremea a devenit mai caldă decât în mod normal pe arii extinse în vestul țării (abateri de până la 4...5 grade în Banat) și local în rest. Temperaturile maxime s-au încadrat între 11 grade la Turda și 21 de grade la Lugoj și Caransebeș. Cerul a fost variabil în majoritatea regiunilor, cu excepția Moldovei și a nordului Dobrogei, unde nebulozitatea stratiformă a persistat în cea mai mare parte a intervalului și izolat a burnițat sau a plouat slab. Cu precădere dimineața și noaptea, ceața s-a semnalat local în zonele centrale și sudice și pe alocuri în rest și izolat a fost asociată cu burniță. Vântul a suflat slab și moderat, iar stratul de zăpadă s-a menținut la altitudini de peste 2000 de metri, unde măsura la ora 21, pe platformele stațiilor meteorologice, până la 38 cm la Vf. Omu. La ora 6, temperatura aerului avea valori cuprinse între -1 grad la Câmpeni și Tâgu Lăpuș și 13 grade la Constanța-dig.
Observație: în intervalul de diagnoză au fost în vigoare 18 atenționări cod galben pentru ceață și vizibilitate scăzută, după cum urmează: 6 de către CNPM-București pentru Muntenia, 3 de către SRPV Sibiu, 4 de către SRPV Cluj, 2 de către SRPV Craiova, 1 de către SRPV Constanța, 1 de către SRPV Bacău și 1 de către SRPV Timișoara.

La Bucureşti vremea a fost normală pentru această dată din perspectivă termică, cu temperaturi maxime de 14 grade la Afumați și 16 grade la Filaret și Băneasa. Cerul a fost mai mult senin pe parcursul zilei, însă în primele ore ale intervalului și din nou seara și noaptea a fost ceață. Vântul a suflat în general slab, iar la ora 6 valorile termice erau de 7 grade la Afumați și 8 grade la Filaret și Băneasa.

3. Prognoza meteorologică în intervalul 25.10.2026, ora 09.00-26.10.2026, ora 9.00
În ţară, regimul termic va fi comparabil cu cel din intervalul precedent, cu valori în general apropiate de normele perioadei. În Moldova, Dobrogea și estul Munteniei, mai ales în prima parte a zilei și noaptea vor fi nori de nivel jos. În restul teritoriului cerul va fi variabil, cu înnorări noaptea în regiunile vestice și nord-vestice, iar în Banat, Crișana, Maramureș și în nord-vestul Transilvaniei local va ploua slab (cantități de apă de 1...5 l/mp). Vântul va sufla slab și moderat, cu unele intensificări pe crestele montane (viteze la rafală de până la 40...60 km/h). Temperaturile maxime se vor încadra între 11 grade în Transilvania și 20 de grade în sudul Olteniei și al Munteniei, iar cele minime vor fi cuprinse între -2 grade în estul Transilvaniei și 12 grade pe litoral. Dimineața, local în vestul, centrul și sudul țării și pe arii restrânse în rest, iar noaptea mai ales în regiunile sudice și estice va fi ceață asociată izolat cu burniță.

La Bucureşti cerul va fi variabil, cu nori de nivel jos, ceață și posibil burniță, dimineața și noaptea. Vântul va sufla în general slab. Temperatura maximă se va situa în jurul a 17 grade, iar cea minimă de 5...7 grade.
4. Informare nivometeorologică pentru perioada 24.10.2026, ora 21:00-27.10.2026, ora 21:00 (la peste 2000 m)
Munții Bucegi 
La peste 2000 m: stratul de zăpadă a crescut local cu 10 cm în ultimele două zile, la grosimi totale de 30..40 cm la peste 2200 m. Pe fondul temperaturilor crescute din data de 24.10.2026, care au ajuns positive pe creste și care se vor menține ridicate și pe parcursul zilei de duminică, 25 octombrie, se pot înregistra unele curgeri superficiale în apropierea crestelor, zăpada fiind în mare parte umezită. Începutul săptămânii viitoare va aduce precipitații mixte la peste 1500 m altitudine, iar în special la peste 2000 m sunt așteptate

creșteri de strat de 5…10 cm și izolat mai mult, în special pe versanții nordici și vestici. Pe pantele suficient de înclinate se pot semnala curgeri pe parcursul zilei de duminică, iar ulterior, pe fondul răcirii vremii și al unor creșteri de strat, inclusiv unele avalanșe de mici dimensiuni, în special la supraîncărcări ale stratului. 
În masivul Făgăraș, zăpada s-a topit în cea mai mare parte, iar ninsorile care se vor înregistra luni și marți vor determina și aici creșteri de strat de 5…10 cm și izolat chiar mai mult, cu risc extrem de scăzut însă de curgeri sau alunecări. 

Prognoza vremii în intervalul 24.10.2026, ora 21:00-27.10.2025, ora 21:00: 
După o primă zi cu temperaturi care se vor situa în continuare peste cele obișnuite ale perioadei, începutul săptămânii viitoare va aduce un proces de răcire. Cerul va fi variabil, temporar noros. Pe parcursul zilelor de luni și marți (26-27 octombrie) se vor semnala temporar precipitații sub formă de lapoviță și ninsoare la peste 1500 m, moderate cantitativ, care vor determina unele creșteri de strat la peste 2000 m de 5…10 cm și izolat

mai mult. Vântul va sufla în general moderat, cu intensificări temporare de 40-60 km/h în zona înaltă și cu rafale ce vor atinge și depăși 60...70 km/h pe crestele cele mai înalte pe parcursul zilei de luni, 26 octombrie, din sector nord-vestic. 
Stratul de zăpadă măsura în data de 24 octombrie, la ora 15:00, 39 cm la Vârful Omu. 
Temperaturi prognozate în intervalul 13.11.2025 - 17.11.2025: 

Peste 1800 m:

-temperaturi minime: scad de la -1...2 grade la noapte la -7…-4 grade marți dimineața;
-temperaturi maxime: în scădere de la 4…8 grade duminică spre -4…0 grade marți. 

Altitudinea izotermei de 0 grade: în scădere graduală de la 3300 la 1500 de metri.

II. CALITATEA APELOR
Nu au fost semnalate evenimente deosebite.
III. CALITATEA MEDIULUI

1. În domeniul aerului
Nu au fost semnalate evenimente deosebite.
2. În domeniul solului şi vegetaţiei 

Nu au fost semnalate evenimente deosebite.
3. 
În domeniul supravegherii radioactivităţii mediului
Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

4. 
În municipiul Bucureşti
În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

